รัฐบาลไทย-ข่าวทำเนียบรัฐบาล-กรมการขนส่งทางบกและบริษัท เอสเอซีแอล จำกัด ร่วมลงนามในสัญญาร่วมลงทุน (PPP) โครงการศูนย์การขนส่งชายแดนจังหวัดนครพนม
วันพุธที่ 5 เมษายน 2566
กรมการขนส่งทางบกและบริษัท เอสเอซีแอล จํากัด ร่วมลงนามในสัญญาร่วมลงทุน (PPP) โครงการศูนย์การขนส่งชายแดนจังหวัดนครพนม
...
กรมการขนส่งทางบกและบริษัท เอสเอซีแอล จํากัด ร่วมลงนามในสัญญาร่วมลงทุน (PPP) โครงการศูนย์การขนส่งชายแดนจังหวัดนครพนม
วันนี้ (5 เมษายน 2566) เวลา 10.00 น. ณ ห้องประชุมมาตุลี ชั้น 3 อาคารศูนย์นวัตกรรม และเทคโนโลยีการขนส่งทางถนน กรมการขนส่งทางบก โดย นายจิรุตม์ วิศาลจิตร อธิบดีกรมการขนส่งทางบก และ บริษัท เอสเอซีแอล จํากัดโดย นายบวรสินธุ์ ตันธุวนิตย์ กรรมการบริษัท เอสเอซีแอล จํากัด ร่วมลงนามในสัญญาร่วมลงทุน (PPP) โครงการศูนย์การขนส่งชายแดนจังหวัดนครพนม
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า กรมการขนส่งทางบก (ขบ.) ได้จัดพิธีลงนามในสัญญาร่วมลงทุน (PPP) โครงการศูนย์การขนส่งชายแดนจังหวัดนครพนม ระหว่าง กรมการขนส่งทางบกกับบริษัท เอสเอซีแอล จํากัด ภายหลังคณะรัฐมนตรีได้มีมติเมื่อวันที่ 21 กุมภาพันธ์ 2566 เห็นชอบผลการคัดเลือกเอกชนและร่างสัญญาร่วมลงทุนของโครงการตามที่กระทรวงคมนาคมเสนอ ซึ่งเป็นการดําเนินการตามขั้นตอนของพระราชบัญญัติการร่วมลงทุนระหว่างรัฐและเอกชน พ.ศ. 2562 โดยบริษัท เอสเอซีแอล จํากัด เป็นนิติบุคคลใหม่ที่บริษัท สินธนโชติ จํากัด ผู้ผ่านการประเมินสูงสุดของโครงการจัดตั้งขึ้นตามเงื่อนไขที่กําหนดไว้ในเอกสารข้อเสนอการร่วมลงทุน เพื่อเข้าเป็นคู่สัญญาร่วมลงทุนกับ ขบ. และเพื่อดําเนินงานโครงการศูนย์การขนส่งชายแดนจังหวัดนครพนมเป็นการเฉพาะในการร่วมลงทุนโครงการ ถือเป็นโครงการร่วมลงทุน (PPP) โครงการแรกที่ ขบ. เปิดโอกาสให้ภาคเอกชนที่เป็นมืออาชีพมีความรู้ความเชี่ยวชาญและประสบการณ์ ในอุตสาหกรรมการขนส่งและโลจิสติกส์เข้ามามีส่วนร่วมในการลงทุนและบริหารจัดการสถานีขนส่งสินค้า (Truck Terminal) ซึ่งจะช่วยลดภาระทางด้านงบประมาณในการลงทุนและบุคลากรของภาครัฐ และช่วยเพิ่มประสิทธิภาพในการให้บริการโครงสร้างพื้นฐานด้านการขนส่งสินค้าทางถนน โดยภายใต้สัญญาร่วมลงทุนฯ บริษัท เอสเอซีแอล จํากัด จะเข้ามารับผิดชอบลงทุนค่าก่อสร้างในองค์ประกอบอาคารที่ก่อให้เกิดรายได้ อาทิ อาคารรวบรวมและกระจายสินค้า อาคารคลังสินค้า และอาคารซ่อมบํารุง รวมถึงเครื่องมืออุปกรณ์ อาทิ Gantry Crane และรถ Forklift มูลค่าการลงทุนรวมประมาณ 317 ล้านบาท และจะเริ่มดําเนินการได้ในช่วงไตรมาสที่ 4 ของปี 2566 ภายหลัง ขบ. ปรับสภาพพื้นที่ให้พร้อมสําหรับการก่อสร้าง
นอกจากนี้ ภาคเอกชนยังมีหน้าที่รับผิดชอบในส่วนของการดําเนินงานและบํารุงรักษาโครงการ (Operation and Maintenance: O&M) ในส่วนอาคารและพื้นที่ใช้สอยในการรับผิดชอบของเอกชนและโครงสร้างพื้นฐานส่วนกลางตามรอบระยะเวลา รวมทั้งเป็นผู้รับความเสี่ยงทางด้านรายได้ตามรูปแบบการร่วมลงทุนแบบ PPP Net Cost และจ่ายค่าสัมปทานให้แก่ภาครัฐเป็นเงินรวมกว่า 298 ล้านบาท ตลอดระยะเวลา 30 ปี นับจากปีเปิดให้บริการ ซึ่ง ขบ. มีแผนเปิดให้บริการโครงการในช่วงต้นปี 2568 ภายหลังงานก่อสร้างทั้งในส่วนที่ภาครัฐและภาคเอกชนรับผิดชอบแล้วเสร็จ โดย ขบ. จะกํากับดูแลการดําเนินงานของภาคเอกชนให้เป็นตามระดับการให้บริการ (Level of Service) ที่กําหนดไว้ต่อไป
อธิบดีกรมการขนส่งทางบก กล่าวเพิ่มเติมว่า โครงการศูนย์การขนส่งชายแดนจังหวัดนครพนม จะทําหน้าที่เป็นโครงสร้างพื้นฐานและสิ่งอํานวยความสะดวกด้านการขนส่งและโลจิสติกส์รองรับการขนส่งสินค้าทางถนนระหว่างประเทศบนเส้นทางสาย R12 เชื่อมต่อการขนส่งระหว่างไทย - สปป.ลาว - เวียดนาม - จีนตอนใต้ ผ่านด่านพรมแดนนครพนม และสะพานมิตรภาพไทย - ลาว แห่งที่ 3 (นครพนม - คําม่วน) ซึ่งจัดเป็นเส้นทางเศรษฐกิจในอนุภูมิภาคลุ่มแม่น้ําโขงที่มีความสําคัญและมีมูลค่าการค้าการลงทุนเพิ่มขึ้นอย่างต่อเนื่อง และยังรองรับการเปลี่ยนรูปแบบการขนส่ง (Modal Shift) ระหว่างทางถนนกับทางรางผ่านแนวการพัฒนารถไฟทางคู่ สายบ้านไผ่ -นครพนม ของการรถไฟแห่งประเทศไทย (รฟท.) ในอนาคต ช่วยกระตุ้นเศรษฐกิจของจังหวัดนครพนมและพื้นที่ใกล้เคียง ผลักดันจังหวัดนครพนมให้เป็นศูนย์กลางทางด้านโลจิสติกส์ของภาคตะวันออกเฉียงเหนือตอนบน และเมื่อรวมกับสถานีขนส่งสินค้า (Truck Terminal) ภูมิภาคแห่งอื่น ๆ ที่ ขบ. อยู่ระหว่างการพัฒนา เช่น ศูนย์เปลี่ยนถ่าย รูปแบบการขนส่งสินค้าเชียงของ จังหวัดเชียงราย ซึ่งอยู่ระหว่างการคัดเลือกเอกชน (PPP) ตามขั้นตอนของกฎหมายว่าด้วยการร่วมลงทุนระหว่างรัฐและเอกชน และอยู่ระหว่างเตรียมการก่อสร้างโครงการระยะที่ 2 หรือสถานีขนส่งสินค้าจังหวัดสุราษฎร์ธานี ซึ่งอยู่ในขั้นตอนการเตรียมการนําเสนอขออนุมัติโครงการจะช่วยสร้างโครงข่ายการขนส่งสินค้าแบบ Hub-and-Spoke ลดปริมาณการขนส่งสินค้าแบบไม่เต็มคันและรถเที่ยวเปล่า และยังสนับสนุนการขนส่งต่อเนื่องหลายรูปแบบ ช่วยสร้างขีดความสามารถในการแข่งขันนําไปสู่การลดต้นทุนการขนส่งและโลจิสติกส์ ของผู้ประกอบการขนส่งและในภาพรวมด้านเศรษฐกิจของประเทศอีกด้วย
นายบวรสินธุ์ ตันธุวนิตย์ กรรมการบริษัท เอสเอซีแอล จํากัด กล่าวว่า บริษัทฯ มีความยินดีและมีความพร้อมในการร่วมมือกับ ขบ. ในการดําเนินงานโครงการศูนย์การขนส่งชายแดนจังหวัดนครพนม โดยเล็งเห็นว่าเส้นทางการขนส่งสินค้าบนถนนสาย R12 ผ่านด่านพรมแดนนครพนมถือเป็นเส้นทางยุทธศาสตร์ที่มีศักยภาพสูง ซึ่งบริษัทฯ จะได้นําประสบการณ์ในภาคธุรกิจการขนส่งโดยเฉพาะการบริหารจัดการสิ่งอํานวยความสะดวกด้านโลจิสติกส์มาใช้เพิ่มประสิทธิภาพในการให้บริการโครงสร้างพื้นฐานของภาครัฐ รวมทั้งได้มีการวางแผนและปรับกลยุทธ์การให้บริการต่าง ๆ ให้สอดรับสถานการณ์การขนส่งในปัจจุบัน เพื่อให้เกิดประโยชน์สูงสุดต่อผู้ใช้บริการและประเทศไทย ขณะเดียวกันโครงการนี้จะสามารถสร้างอาชีพให้กับคนในพื้นที่ด้วยการจ้างงานหลากหลายรูปแบบ ซึ่งเป็นการยกระดับคุณภาพชีวิตของประชาชนได้อีกทางหนึ่ง